**ՀԻՄՆԱՎՈՐՈՒՄ**

**«ՏԵՂԵԿԱՏՎԱԿԱՆ ՏԵԽՆՈԼՈԳԻԱՆԵՐԻ ՈԼՈՐՏԻ ՊԵՏԱԿԱՆ**

**ԱՋԱԿՑՈՒԹՅԱՆ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԻ ԵՎ «ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀԱՐԿԱՅԻՆ ՕՐԵՆՍԳՐՔՈՒՄ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԻ ԸՆԴՈՒՆՄԱՆ ԱՆՀԵՏԱՁԳԵԼԻՈՒԹՅԱՆ ԱՆՀՐԱԺԵՇՏՈՒԹՅԱՆ ՎԵՐԱԲԵՐՅԱԼ**

 «Տեղեկատվական տեխնոլոգիաների ոլորտի պետական աջակցության մասին» Հայաստանի Հանրապետության օրենքում փոփոխություններ կատարելու մասին» Հայաստանի Հանրապետության օրենքի նախագծի մշակումը պայմանավորված է տեղեկատվական տեխնոլոգիաների /ՏՏ/ ոլորտի զարգացման ուղղությամբ ոլորտի նոր ստեղծվող տնտեսավարող սուբյեկտներին հարկային արտոնությունների տրամադրման անհրաժեշտությամբ, ինչպես նաև արտասահմանյան ընկերությունների կողմից ՀՀ-ում ստեղծված դուստր ընկերությունների նկատմամբ օրենքով սահմանված հարկային արտոնությունների տրամադրման միասնական մոտեցում ցուցաբերելու և կազմակերպությունների կողմից հարկերի վճարումից խուսափելու ռիսկերի կառավարման նպատակով:

Հաշվի առնելով այն հանգամանքը, որ «Տեղեկատվական տեխնոլոգիաների ոլորտի պետական աջակցության մասին» օրենքի համաձայն նորաստեղծ ընկերությունների հարկային արտոնություններից օգտվելու համար հայտերի ընդունման վերջնաժամկետ է հանդիսացել 2017 թվականի դեկտեմբերի 1-ը՝ ներկայում անհավասար պայմաններ է ստեղծվել արդեն հարկային արտոնությունից օգտվող ընկերությունների և 2017 թվականի դեկտեմբերի 1-ից հետո նորաստեղծ ընկերությունների միջև:

Միաժամանակ օրենսդրական փոփոխության բացակայությունը խթան կհանդիսանա հայկական ստարտափերի արտահոսքի համար:

«Տեղեկատվական տեխնոլոգիաների ոլորտի պետական աջակցության մասին» օրենքի հրատապ ընդունումը՝ կայանում է նաև նրանում, որ օրենքի լրամշակված տարբերակում փոփոխությունների արդյունքում հնարավորություններ է ստեղծվում արտերկրյա մի շարք ընկերություններ, այդ թվում միջազգային կազմակերպությունների կողմից ֆինանսվարվող ընկերություններ ՀՀ-ում ունենալ դուստր ընկերություններ, որն իր հերթին կբերի նոր ներդրումներ և կխթանի աշխատատեղերի ստեղծմանը: